|  |
| --- |
| **2 Pet. 1:5-11** **“Lewe ware geloof prakties elke dag.”**  *Andries Burger, GK Pinetown, 20 Junie 2021* |

*Sing: Lied 151:1,2; Lied 470:1-4; Lied 171:1,2; Ps. 19:5(K); Lied 519:1-4; Lied 489:1,2,3; “Vrede.”*

Het jy al atletiek op TV gekyk? Dink maar aan die Olimpiese Spele –

by elke item begin die uitsending deur die atlete voor te stel – een na die ander word hulle gewys en die kommentator gee bietjie inligting oor vorige prestasie en die kanse om dalk daardie item te kon wen. Jy kan die potensiaal aan hulle lywe sien – groot en sterk by die gewigstoot, slank en lenig by langafstande...

Maar dit is nie by die wegspring waar die sukses van ŉ atleet gemeet word nie,

wat sou dit help as die atleet met die beste geskiedenis, wat die beste lyk om te kan wen, glad nie wegspring nie?

Nie omdat hy/sy gediskwalifiseer is nie, maar bloot net besluit het om te bly sit wanneer die wegspring skoot klap.

Vol potensiaal, wéét alles wat nodig is, kán alles wat nodig is – maar bly net sit sonder om deel te neem aan die wedloop...

Wat ŉ hartseer, nie die naam van atleet werd nie...

Netso is ŉ Christen wat nie sy geloof uitleef nie ook nie die naam gelowige werd nie.

Ons kan God en Jesus nie regtig ken as ons die geloofswaarhede wat Hy in die Bybel leer nie prakties uitleef in elke dag se lewe nie.

En as ons Hom nie regtig ken deur te weet én te doen nie, sal sy genade en vrede in ons wegkwyn en sal ons geloof deur die geringste windjie van dwaalleer omgewaai word.

Dit is waarvoor Petrus ons deur sy tweede brief wil sterk maak, sodat selfs stormwinde en orkane van dwaalleer ons nie van die ware koers sal afwaai nie.

v. 2 is ŉ opsommende inleiding dat God se genade en vrede vir ons vermeerder deur ons kennis van God en Jesus – en met kennis bedoel om te weet en glo, en om dit wat jy weet en glo uit te leef in ŉ verhouding met God.

Dan in die res fokus hy weer op dieselfde begrippe, maar ek wil dit van agter af begin omdat dit is die logiese volgorde is waarop dit gebeur...

v. 16-21 wys dat ons die waarheid moet ken, aanvaar en glo soos God dit self deur die Heilige Gees aan die skrywers van die Bybel geïnspireer het (gaan luister gerus weer na verlede week se preek);

v. 5-10 leer dat ons daardie Bybelse kennis en geloof prakties moet uitleef om God in die aksie van jou lewe regtig te leer ken, (dit is ons fokus vandag); sodat,

v. 3-4 ons die vrug van ken, glo en uitleef al meer besef en ken en die vrug beleef van God se genade en vrede, dat ons die verderf vryspring en deel kry aan sy Godellike natuur (daarby kom ons DV volgende week.)

Kom ons lees **<<2 Pet. 1:1-21 >>** (Hou gerus jou Bybel oop as ons klaar gelees het, dan kan jy saam kyk hoe ons deur die teks werk...)

Voordat ŉ atleet kan deelneem moet hy/sy die reëls van die item eers goed ken,

nie gissings van mense wat dit nie regtig weet nie, nie die vals gerugte van mense wat wil hê jy moet verloor nie –

die waarheid direk van hulle wat die reëls vasgestel het.

Met geloof is dit ook so,

om geloof reg uit te leef moet jy weet wat die ware geloof is en daar is net een plek waar jy die waarheid van geloof kan vind – en dit is in die Bybel wat God se gesagvolle openbaring is (v. 16-21)

Maar om net al die waarhede in die Bybel te weet, selfs te glo maar nie uit te leef nie, is om soos die atleet in die wegspringblokke te bly sit – dit bring geen oorwinning nie.

God se genade en vrede word eers vir jou vermenigvuldig wanneer jy sy waarheid weet én dit ook prakties elke dag in verhouding met Hom uitleef.

Kom ons kyk saam na wat God ons deur Petrus wil leer in v. 5-11.

Maar eers, onthou uit v. 1 dat Petrus skryf aan almal wat “dieselfde kosbare geloof ontvang het”.

As iemand nog nie die waarheid van die Bybel weet nie, of dit nie glo en aanvaar as God se waarheid vir jou nie, dan is Petrus se boodskap nog nie vir jou geldig nie.

Maar ek hoop die wonder daarvan sal help om jou verder te oortuig om wél te glo sodat dit ook vir jou waar sal word.

Hy begin v. 5 deur die rede te gee vir wat volg – “om hierdie rede” – en dit verwys na v.3,4 wat sê dat God aan ons wat glo, ŉ geskenk gegee het waardeur ons die verderf ontvlug het en deel gekry het aan sy Goddelike natuur.

Maar “om hierdie rede” gaan na albei kante toe –

dit is “omdat” ons die geskenk gekry het dat moet ons ons geloof moet verryk,

maar ook andersom – dat ons ons geloof moet verryk “sodat” ons die geskenk sal kry.

Wat is dit wat ons “om hierdie rede” moet doen?

Ons moet ons geloof verryk.

Die Bybelse waarheid van God wat ons reeds weet, en aanvaar en glo met vertroue mot ons verryk, ons moet die ryker maak, voller, sterker.

Dit is nie dat ons iets moet bysit asof geloof nie genoeg is nie, ons weet mos dat ons uit genade slegs deur geloof alleen gered word.

Ons moet wel die geloof wat red, stewiger vasmaak en met groter sekerheid laat vasstaan, ons moet die voller en ryker maak.

Ons moet nie in “weet” en “glo” se wegspringblokke bly sit nie, ons moet die wedloop hardloop om daarin ons geloof te verryk.

Nie halfhartig en sommer so tussen-in ander dinge nie, ons moet álles in die stryd werp daarvoor –

dink aan moeite en die toewyding van ŉ Olimpiese atleet, die opofferings in dieet en oefening en die impak om minder sosiaal te kan wees.

Sóveel moet ons doen om ons geloof te verryk – én nog baie meer want dit gaan immers nie net om ŉ medalje en prestige nie, dit gaan om God se heerlikheid en om jou ewige lewe...

Natuurlik is dit God wat ons gewillig en bekwaam maak (Fil. 2:13)om ons geloof te wíl en te kán verryk,

maar ons is medewerkers waarin en waardeur God se werk uitgevoer word, óns moet dit doen – ek en jy en elkeen wat glo.

Werp alles in die stryd om jou geloof te verryk...

En dan gee Petrus ŉ lys van dinge waarmee ons ons geloof moet verryk.

Mens kan dit lees soos ŉ leer se sporte wat jy van onder af boontoe moet klim, en daar is nogal waarheid daarin, maar ek dink daar is ŉ ander beeld om dit te help verstaan.

Dink aan ŉ hoë toring soos ŉ radiomas wat op ŉ beton fondasie gebou is,

as die toring nie te hoog is nie, kan dit dalk op sy eie staan,

maar as jy dit met kabels anker staan dit baie stewiger en kan die winde dit nie omwaai nie.

En soos die ankers sterker en meer word, dan staan die toring al stewiger.

So bou ons geloof op die fondament van God se Woord en Petrus sê ons moet die geloof verryk, ons moet dit sterker laat staan deur dit stewiger te anker.

Maar onthou dat verryk baie meer beteken as om dit te anker – verryk maak die geloof self beter, dit groei en word voller, dieper, ryker...

Petrus noem sewe dinge waarmee ons ons geloof moet verryk.

Kom ons kyk wat elkeen daarvan is...

Verryk geloof met **deugsaamheid**, jy kan ook sê met uitnemendheid, of uitmuntendheid of voortreflikheid. Dit is om meer waardevol te wees as “net genoeg”.

ŉ Atleet met sulke deugsaamheid wen sy wedloop nie maar net-net nie, maar sommer vêr voor die een wat tweede kom.

Wat sou deugsaamheid dan wees vir ŉ kind van God – nie maar net-net optree en lyk asof jy amper nie een van sy kinders is nie, nee,

verryk jou geloof deur ŉ uitmuntend, soos ŉ *Victrix ludorum* dogter of V*ictor ludorum* gelowige te lewe, dit is om ŉ *dux* kind van God te wees.

In v.3 noem Petrus dit as een van die eienskappe van Jesus wat ons aantrek en na Hom toe roep, sy uitmuntende deug, sy voortreflike goedheid.

Daarmee moet jou jou geloof verryk...

En terwyl jy dit doen sê Petrus moet jy jou geloof met **kennis** verryk.

Hy bedoel nie kop-kennis of boeke-kennis wat mens opgeblase en hoogmoedig kan maak nie, maar praktiese kennis of lewenskennis. In Heb. 5:14 lees ons dat dit “insig is wat deur ervaring geoefen” is.

Luister maar na wat gelowiges van God se genade en sy krag vertel nadat hulle aan Hom vasgehou het deur diepe beproewing en jy sal baie meer hoor as waarvan jy in die Bybel en boeke kan leer.

Om in geloof aan God vas te hou in swaarkry én ook wanneer jy sy seëninge van gesondheid en versorging raaksien gee jou soveel meer insig in Hom as om net van Hom te weet.

(Soos Job wat na sy lyding sê dat hy voorheen net gehoor het wat mense van God gesê het, maar dat hy self vir God gesien het in sy tyd van swaarkry).

Eers wanneer jy jou eie sonde agterkom besef jy hoe verlore jy regtig is, en dan kry jy baie meer insig, of ervaring kennis van wat genade en verlossing is en hoeveel jy Christus daarvoor moet dank en verheerlik.

Maar hierdie kennis of insig gebeur nie so vanself dat jy een môre daarmee wakker word nie.

Dit kom wanneer jy God in jou lewe raakloop en heeltyd met Hom saamloop in jou lewe en alles wat met jou gebeur.

Dit kom wanneer jy nadink oor hoe dit wat jy in die Bybel leer dan nou prakties in jou lewe gebeur, en andersom dat jy in die Bybel die waarheid gaan soek vir wat in jou lewe gebeur.

Doen dit – verryk jou geloof met kennis.

Maar sit dan ook **selfbeheersing** by om jou geloof verder te verryk.

Dink hoeveel selfbeheersing ŉ Olimpiese atleet moet hê, om reg te eet, om reg te oefen, genoeg te rus, nie laatnag te kuier nie...

Verryk jou geloof deur nie onder die invloed van die duiwel en die wêreld en jou eie sondige begeertes te lewe nie.

Verryk jou geloof deur nie ŉ slaaf te wees van jou gewoontes of tradisies nie, en ook nie soos ŉ ruggraatlose pappert te val vir elke verleiding en versoeking agter jou eie begeertes aan nie.

Gelowiges is onder nuwe bestuur, onder heerskappy van die Heilige Gees, sodat jy nie meer doen wat jý sou wou nie, maar wat Hý wil.

Gelowiges laat nie toe dat die wêreld of jou familie of jou vriende of selfs jou eie begeertes besluit wat jy doen en hoe jy optree en reageer nie,

gelowiges is nie soos golwe in die see wat heen-en-weer deur die winde om hulle gewaai word nie.

Verryk jou geloof met selfbeheersing om te doen wat God wil...

Maar nie net vir ŉ ou rukkie en dan sak jy uit nie, nee,

verryk jou geloof ook met **volharding**,

met uithou en aanhou om God se *dux* kind te wees, met insig en selfbeheersing...

in alle omstandighede en sonder om uit te sak...

Ons moet nie ons geloof uitleef soos ŉ meteoriet wat as ŉ verskietende ster vir ŉ oomblik skyn terwyl dit deur die aarde se atmosfeer val nie,

ons moet aanhou skyn soos die helderste ster in die naghemel, so volhardend en betroubaar soos die klokslag waarmee die son opkom elke oggend...

Volharding groei wanneer selfbeheersing ŉ aanhoudende gewoonte geword het,

dit groei uit die ervarings kennis en insig van God se liefdevolle hand wat alles in ons lewe bestuur

sodat ons selfs in swaarkry só na die vreugde van ons oorwinning in Hom uitsien

dat ons nie uitsak wanneer ons deur diep waters van beproewing gaan nie.

(Wat jou beproewings ook al mag wees – dalk is dit siekte, of werkloosheid, dinge in jou huis, in die samelewing of selfs in die gemeente...)

Saam met dit alles moet jy jou geloof verryk met **godsvrug**.

Hierdie woord sê eintlik alles, dit beteken dat alles wat ons dink, sê of doen die vrug is wat God wil hê – God se vrug.

Dit beteken dat jy deeglik uit die Bybel sekermaak wat God wil hê en wat Hom sal behaag en

dat jy Sy se wil dan sal aanvaar en dit in toewyding en met vertroue op Hom sal doen.

Soos Paulus in Rom. 12:1,2 leer dat jy nie meer soos die wêreld en jou “ou self” sal dink nie,

maar dat jy denke sal laat vernuwe volgens God se wil,

en dat jy jouself en jou hele lewe aan God toewy as ŉ lewende heilige offer –

in vreugde en blydskap en nederigheid omdat jy wat glo rééds sy kind is...

Verryk jou geloof daarby ook nog met **liefde vir mede-gelowiges**, ‘

hulle wat dieselfde kosbare geloof in Jesus Christus ontvang het.

Liefde vir alle Christene oraloor in die algemeen, maar baie spesifiek jou liefde vir almal saam met jou in die gemeente.

Hierdie broederliefde, is ŉ kenmerk van ware geloof, dit is ons liefde vir mekaar wat ander mense sal nader trek om ook deel van ons te wil wees.

Dit pas nie by jou geloof om agteraf negatief of krities of lelik oor iemand te praat nie – geloof skinder nie.

Dit is net so erg wanneer gelowiges bloot nie omgee hoe dit met ander gaan nie, om nie eers aan hulle te dink nie – nee...

Jesus sê in Joh. 13:34 dat ons mekaar so lief moet hê as wat Hy vir ons is. Besef jy wat Hy sê? So lief as wat Hy jou het – so lief moet jy ander in die gemeente hê...

Verryk jou geloof met soveel liefde vir ander mense in die gemeente as wat jy vir jou eie kinders of ouers het.

Weet jou kinders dat jy hulle lief het, weet jou ouers dit? Hoe weet hulle dit....?

Weet ander in die gemeente dat jy hulle liefhet? Hoe weet hulle dit?

Verryk jou geloof met liefde vir mede-gelowiges.

Maar gelowiges kyk nie net na binne nie, soos sy Vader Hom gestuur, so stuur Jesus ons na die wêreld toe staan geskrywe in Joh. 20:21. En daarom met ons ons geloof verryk met **liefde vir alle mense**.

Kyk na Jesus se selfopoffering om te verstaan van watter liefde Petrus hier skryf.

Jy moet jouself prysgee, jy moet jou wense en jou drome en jou gerief en versorging op die spel plaas en weggee

om daarmee God se liefde in die wêreld ten toon te stel en sodat hulle sal agterkom watter liefde jy reeds ontvang het.

Is dit vir ons moeilik om te doen – natuurlik...

Want wat God vra is inderdaad bo-natuurlik!

Dit is ons eenwees met Hom wat sy bo-natuurlike liefde deur ons na ander mense om ons laat oorspoel deur ons dade en ons woorde.

Ons kan so lief wees vir mense, want ons lees in Rom. 5:5b*,*

*“God het sy liefde in ons harte uitgestort deur die Heilige Gees wat Hy aan ons gegee het.”*

Só moet ons ons geloof verryk “omdat”

ons die geskenk van God ontvang het wat ons verlos van die verderf en ons laat deel aan sy Goddelike natuur,

en omgekeerd moet ons ons geloof verryk “sodat”

ons die allerwonderlike geskenk van God al meer sal besef en beleef as ŉ sekerheid wat ons al meer daarin aanvuur.

Verryk jou geloof met hierdie kwaliteite wat op mekaar bou maar wat ook saam in balans met mekaar sterker groei.

As jy dit nie doen nie (v.9), is jy blind omdat jy

te kortsigtig is om verder as jou eie omstandighede van “nou en hier” te sien,

te kortsigtig om sy genade en verlossing van jou sondes nog te kan raaksien,

te kortsigtig om jou volle verlossing en heerlike oorwinning vanuit die toekoms te sien aankom.

Hoe dwaas – want geloof wat nie verryk word en so groei nie,

kwyn al swakker en staan al groter gevaar om deur die stormwinde van jou eie begeertes en van dwaalleer omgewaai en platgevee te word...

Ek doen ŉ beroep op jou, en pleit ter wille van God se eer en jou eie lewensvreugde en saligheid – moenie kortsigtig en blind wees nie...

Verryk jou geloof aanhoudend in elke dag se lewe om al meer-en-meer,

in die proses deur die Heilige Gees verander te word om Jesus se beeld te kan uitstraal –

sy deugsaamheid, sy ervaringskennis, sy selfbeheersing, sy volharding, sy godsvrug, sy liefde vir sy dissipels, sy liefde vir alle mense.

Christus se karakter moet en sal dan al meer in jou sigbaar word (2. Kor. 3:18).

Jy wat glo en het daardeur saam met Christus Hom aan die kruis gesterf sodat dit nie meer jy is wat lewe nie maar Hy wat in jou lewe (Gal. 2:20).

En soos jou geloof al ryker en ryker word,

so sal jy al vaster en vaster staan teen al die nonsies en dwaling wat deur mense verkondig word, selfs deur gelowiges en predikers wie se verstand verblind is deur die vader van die leuen.

Verryk jou geloof om geanker te wees teen alle dwaal winde, maar baie meer...

(v.10,11) Verryk jou geloof om al meer-en-meer sekerheid te hê dat God jou gekies en geroep het om sy kind te wees.

Hierdie eienskappe waarmee jou geloof verryk word, is die Heilige Gees se vingerafdrukke

dat God jou gekies en geroep het om weer sy kind te wees;

dat Christus deur sy kruisoffer en oorwinning vir jou toegang gee na sy ewige heerlike koninkryk;

dat die Heilige Gees jou verander en voorberei om ten volle deel daarvan te wees.

Nie eers eendag nie, maar nou reeds kan jy

die vreugde en die blydskap van daardie feestelike heerlikheid ken en beleef.

Verryk jou geloof só...

en geen dwaalwinde sal jou van koers afwaai nie,

geen swaarkry en teleurstelling en beproewing en lyding sal jou vreugde en blydskap in Christus kan verdof of afskakel nie.

Dit gebeur nie vanself nie, dit vra fokus en inspanning en opoffering, werp alles in die stryd om dit te doen...

Verryk jou geloof omdat jy reeds die allergrootste geskenk van God reeds ontvang het,

Verryk jou geloof sodat jy al meer deel kry aan die allerwonderlikste geskenk van God, sodat jy al meer die vreugde en die blydskap, die ekstase daarvan nou al elke dag sal ervaar...

(Meer daaroor volgende week...)

Amen